Hou op teen verandering baklei! - Voelgoed
Tuis Geloof 7-daggeloofsplan Hou op teen verandering baklei!
Iemand het eenkeer gesê dat verandering die enigste konstante is. Eerder as om teen die lewe se verrassings te skop, kan jy leer om dit reg te hanteer en jou bestaan 'n fees te maak.
Verandering gebeur dikwels onverwags. Dit kan onsekerheid en selfs vrees tot gevolg hê, maar dit is deel van die lewe en jy kan kies met watter gesindheid jy dit wil hanteer.
Jy kan weier om dit te aanvaar en in selfbejammering of depressie verval. Of jy kan deur die normale emosies werk en aanbeweeg. Jou persoonlikheid kan ook jou reaksie beïnvloed. Byvoorbeeld as jy perfeksionisties is, angstig is of dalk deur te veel aanpassings gelyktydig geraak word.
Kies om te let go en beplan doelgerig vir jou 'n nuwe werklikheid. Onthou, sonder verandering sou jy nooit geweet het waartoe jy in staat is nie.
Elke verandering bied ons 'n geleentheid om te groei en nuwe dinge te beleef. Gryp dié geleentheid aan en doen moeite om verandering beter te verstaan, en om die vaardighede aan te leer om verandering met groot sukses te kan hanteer.
Mira Kirshenbaum glo alles gebeur met 'n rede. Sy sê dat wanneer ons die ware betekenis van gebeure in ons lewe vind, dit ons vrymaak van die verlede en ons help om vorentoe te beweeg. Deur verandering ontdek jy dikwels jou beste en ware self.
Leef nou die lewe van die nuwe mens, wat al hoe meer vernuwe word na die beeld van sy Skepper en tot die volle kennis van God. (Kolossense 3:10)
Besluit om te besluit. Onthou, ons is almal bang vir die onbekende wat voorlê, maar as jy jouself ken, is die reis wat voorlê dalk minder skrikwekkend.
As jy eers al die feite aanvaar het, moet jy sekere besluite neem. Moet dit nie voortdurend uitstel nie.
Só bly jy nie hink tussen verskillende opsies nie en kan jy met jou lewe aangaan.
Moenie te veel na ander se goedbedoelde raad luister nie. Dit is jy wat met die uiteindelike besluit sal moet saamleef.
Oor sekere dinge, soos hoe om 'n afleggingspakket te belê sodat jou finansies nie in chaos gedompel word nie, of hoe om met 'n liggaamsgebrek saam te leef, moet jy 'n kenner raadpleeg.
Om dit makliker te maak om 'n weldeurdagte besluit te neem, kan jy 'n joernaal hou van jou daaglikse gevoelens en vrese. Op hierdie manier leer jy jouself ken.
Ons vra God dat Hy deur al die wysheid en insig wat die Gees gee, julle sy wil duidelik sal laat ken, sodat julle tot eer van die Here sal lewe deur net te doen wat Hy verlang. Mag julle vrugte dra deur goeie werke en toeneem in die kennis van God. (Kolossense 1:9-10)
Aanpassing bly moontlik deur net die volgende vrae eerlik te antwoord:
Wat kan ek aan my omstandighede verander?
Stel doelwitte en beloon jouself wanneer jy mylpale bereik
Stel doelwitte. Aksie sonder doelwitte is doelloos. Doelwitte help om jou gemotiveerd te hou om aan te hou probeer.
Verandering kom voortdurend en op alle gebiede voor: as mense trou, verhuis, van werk verander, bevordering of 'n nuwe bestuurder kry, iemand aan die dood afstaan of siek word.
In enige situasie kan ons doelwitte stel: om teen 'n sekere datum 'n gestorwe geliefde se klere uit te sorteer, om jou eie tande te kan borsel ná 'n ernstige ongeluk of om binne twee maande ten minste een vriendin in die nuwe omgewing te maak …
Vier dit wanneer jy 'n mylpaal bereik en beloon jouself vir jou deursettingsvermoë, moed en opofferings. Belonings kan enigiets wees van 'n nuwe boek tot 'n lekker lang bad by kerslig, 'n bos blomme of 'n fliek.
Probeer om jou belonings só te struktureer dat dit 'n viering kan wees van die mylpaal: nooi 'n vriendin vir tee, hou 'n ete of bel jou kinders. Deel dit wat jy bereik het met iemand of iets, al is dit net met jou dagboek of jou hond.
Broers, ek verbeel my nie dat ek dit alles al het nie. Maar een ding doen ek: ek maak my los van wat agter is en strek my uit na wat voor is. (Filippense 3:13)
Moenie dat verandering jou onkant betrap nie
Haal die angel uit verandering. Bou 'n ondersteuningsnetwerk. Navorsing wys dat ons makliker voortgaan met aksie as ons dit deel. Die spreekwoord sê immers dat gedeelde smart halwe smart is, en gedeelde vreugde dubbele vreugde!
Jou vriendinne en familie wil jou ondersteun, maar weet nie altyd hoe nie. Vra hulle om jou te help met spesifieke goed soos om die kinders te versorg. Sluit aan by 'n ondersteuningsgroep, waar moontlik – dis terapeuties en leersaam.
Leer, leer, leer … Kennis is dikwels jou beste wapen om te verhoed dat verandering jou onkant betrap. As 'n geliefde gediagnoseer word met 'n ernstige siekte of gebrek, bemagtig jouself deur alles daaroor uit te vind. As jou kind sterf, kan jy dalk inspirasie put uit dit wat ander oor hulle kinders se dood geskryf het.
Bepaal jou prioriteite. Moet jy dadelik 'n nuwe werk soek, of eers 'n besigheidsidee ondersoek? Basiese besluite oor die volgorde waarin jy dinge gaan aanpak, kan baie spanning verminder.
Twee vaar beter as een. Hulle inspanning kom tot iets. As die een val, kan die ander hom ophelp. Maar as een val wat alleen is, is daar niemand om hom op te help nie. As twee langs mekaar slaap, word hulle warm, maar hoe sal een wat alleen is, warm word. (Prediker 4:9-11)